Obecné zastupiteľstvo v Píle

**Z á p i s n i c a**

**napísaná na 3. verejnom zasadnutí obecného zastupiteľstva v Píle, konanom dňa**

**17. 6. 2016 v  zasadačke Obecného úradu Píla.**

**Prítomní poslanci:** 1. Ing. Ján Aláč

2. Miroslav Martinský

3. Peter Šatara

4. Milan Ľalík

5. František Gaňa

**Ostatní prítomní** : viď, prezenčná listina

**1. Otvorenie**

Rokovanie tretieho verejného zasadnutia obecného zastupiteľstva otvoril a viedol

Ing. Milan Dobrocký, starosta obce, ktorý privítal všetkých prítomných poslancov OZ. Starosta obce skonštatoval, že sú prítomní všetci poslanci OZ a preto je zasadnutie uznášaniaschopné. Starosta dal hlasovať o programe dnešného zasadnutia, ktorý všetci poslanci dostali v pozvánke. K predloženému programu neboli vznesené žiadne pripomienky, takže všetci prítomní poslanci boli za to, aby sa rokovanie riadilo predloženým programom.

1. **Určenie zapisovateľa a overovateľov zápisnice.**

Starosta obce p. Ing. Milan Dobrocký, určil za zapisovateľku pracovníčku Obecného úradu p. Valériu Paľagovú.

Za overovateľov zápisnice určil : p. Miroslava Martinského a Petra Šataru.

1. **Správa o plnení uznesení z minulého zasadnutia OZ.**

Správu o plnení uznesení z minulého zasadnutia OZ predniesol starosta obce. Správa tvorí prílohu č. l tejto zápisnice. Zasadnutie OZ vzalo správu na vedomie.

1. **Návrh záverečného účtu obce Píla za rok 2015**

V tomto bode starosta na úvod oboznámil v krátkosti poslancov OZ o príjmoch a výdajoch za minulý rok a že sme hospodárili s prebytkom teda s plusom 9 453,87 €. Potom pracovníčka Obecného úradu p. Paľagová detailne rozobrala príjmy a výdaje rozpočtu a ich skutočné čerpanie. Tento návrh záverečného účtu tvorí prílohu č. 2 zápisnice.

Potom vystúpil hlavný kontrolór obce Ing. Ivan Sivok a predložil stanovisko HK k záverečnému účtu, ktorý tvorí prílohu č. 3 tejto zápisnice. Vo svojom stanovisku konštatuje, že záverečný účet spĺňa všetky náležitosti zákona o rozpočtových pravidlách územnej samosprávy a v zmysle zákona o učtovníctve č. 431/2002 Z.z. a  obec zverejnila tento návrh v obci obvyklým spôsobom.

K tomuto bodu ešte pripomenul, že tento prebytok môžeme previesť do rezervného fondu celý alebo minimálne 10 % z prebytku. Do budúcnosti ešte odporúča návrh predložiť poslancom o týždeň skôr domov buď e-mailom alebo poštou, aby si ho mohli vopred preštudovať a pripraviť si k tomu vlastné návrhy a pripomienky. V rozprave k tomuto bodu starosta poznamenal, že vzhľadom na prístavbu požiarnej zbrojnice a tiež plánovanú rekonštrukciu strechy, opravu pôvodných stien a rozvodov elektriky navrhuje neodviezť celý prebytok do RF ale len napr. 40 – 50 % z prebytku, aby sme potom nemuseli zasa uznesením schvaľovať presum z RF na bežný účet. Poslanec Miroslav Martinský navrhol preto previezť do RF 10 % a všetci prítomní poslanci boli za tento návrh.

1. **Návrh Všeobecne záväzného nariadenia obce o nakladaní s komunálnym a s drobným stavebným odpadom na území obce Píla**

K tomuto starosta poznamenal, že od 1.1.2016 platí nový zákon o odpadoch č. 79/2015 Z.z., a preto musíme aj my v zmysle tohto zákona prijať nové VZN obce, ktoré rieši okrem komunálnych odpadov aj drobný stavebný odpad, biologicky rozložiteľné odpady, zber akumulátorov, olejov a iné. Poslanci po rozprave k tomuto bodu navrhované VZN o odpadoch schválilo a všetci poslanci hlasovali za predložený návrh.

VZN o odpadoch tvorí prílohu č. 4 tejto zápisnice.

1. **Rôzne**

V tomto bode oboznámil starosta poslancov OZ o  pripravovanej kultúrno-spoločenskej akcii Dni obce Píla - Petropavlovské dni, ktorá sa bude už tradične konať 2. a 3. júla a ktorú finančne podporili aj poslanci BBSK sumou 800 €. Starosta požiadal poslancov, že pri organizovaní tejto najväčšej akcii v našej obci potrebuje pomoc každého z nich. Oboznámil poslancov s programom, ktorý bude počas tých dvoch dní a predstavil aj propagačné materiály- plagáty, ktoré dal spraviť na Novohradskom osvetovom stredisku v Lučenci.

Ďalej oboznámil poslancov, že sme museli vypracovať aj nový Registratúrny poriadok obce a to za pomoci Okresného archívu v Lučenci. Predstavil v krátkosti tento veľmi obsiahly materiál a poslanci ho zobrali na vedomie.

Starosta oboznámil poslancov, že už nakúpil stavebný materiál omietku, lepidlo, sieťku atď. podľa požiadavky p. Slobodníka, ktorý v rámci trestu odpracuje u nás 180 hodín a opraví vnútorné priestory aj pôvodnej časti PZ a tiež sme už zakúpili elektro inštalačný materiál na rekonštrukciu elektriky, ktorú bude robiť p. Miroslav Mitter a členovia DHZ.

1. **Diskusia**

V diskusii ako prvý vystúpil Miroslav Martinský, poslanec OZ, ktorý vo svojom vystúpení poukázal na to, že treba skultúrniť miestnu knižnicu, že bolo by kúpiť nejaké rovnaké regále a staré skrine dať preč a hlavne tam udržiavať poriadok, lebo knižky sú rozhádzané a predsa platíme pracovníčku, ktorá to má na starosti a má sa o to aj primerane starať. Ďalej sa opýtal, či je obecná miešačka funkčná a ak nie treba ju opraviť a potom za určitý poplatok požičiavať naším občanom, lebo tam len roky stojí a zavadzia a takto by mohla aj niečo zarobiť. V ďalšom povedal, že máme už vysporiadaný pozemok v strede obce a treba v tom pokračovať ďalej to znamená, kúpiť nejakú unimo bunku, tam vysťahovať p. Kmeťovú a Miščíka a zbúranisko odstrániť. No a potom postaviť nejaké tie byty, ktoré starosta sľuboval vo svojom volebnom programe.

Starosta na tieto podnety odpovedal a prijal ako úlohu odskúšať miešačku a ak sa dá tak ju sprevádzkovať, skultúrniť knižnicu sa tiež dá, len treba zohnať regále a tiež treba upozorniť pracovníčku, ktorá má knižnicu na starosti, aby tam bol poriadok. Odstránenie zbúraniska môže byť trochu problém, ale keď sme to začali, tak to treba aj dokončiť.

Nakoľko prítomní poslanci k jednotlivým prejednávaným bodom už zaujali stanoviská v rozprave v rôznom a do diskusie už nemali žiadne námety a návrhy, preto starosta diskusiu ukončil.

**8. Návrh na uznesenie**

Starosta obce predniesol zasadnutiu OZ návrh na uznesenie.

**U Z  N E S  E N I E**

**č. 3/2016**

**z  tretieho verejného zasadnutia obecného zastupiteľstva**

**konaného dňa 17.6. 2016**

**Obecné zastupiteľstvo v Píle**

**A: K o n š t a t u j e , ž e:**

1/ OZ je uznášaniaschopné

Poslanci : Ing. Ján Aláč, Miroslav Martinský, Milan Ľalík, Peter Šatara

a  František Gaňa prítomní na zasadnutí OZ

**B: B e r i e n a  v e d o m i e :**

1/ Správu o plnení uznesení zo zasadnutia OZ dňa  8.4.2016

2/ Stanovisko hlavného kontrolóra obce k záverečnému účtu obce za rok 2015

3/ Internú smernicu obecného úradu – Registratúrny poriadok obce Píla

**C: s c h v a ľ u j e :**

1/ Program rokovania OZ

2/ Záverečný účet obce Píla za rok 2015 bez výhrad

3/ Tvorbu rezervného fondu obce vo výške 10 % z prebytku hospodárenia za

rok 2015 t.j. sumu 945,39 € previezť na rezervný fond

4/ VZN o nakladaní s komunálnym a drobným stavebným odpadom na

území obce Píla

5/ Mimoriadnu odmenu poslancom OZ za aktívny prístup pri plnení úloh

poslanca, najmä pri rekonštrukcii budovy požiarnej zbrojnice :

p. Miroslav Martinský - 955,- €

p. Milan Ľalík - 955,- €

p. František Gaňa - 955,- €

**D: u  k l a d á : starostovi obce**

1/ Odviezť prebytok hospodárenia za rok 2015 vo výške 945,39 € na rezervný

fond obce Píla

2/ Preveriť technický stav miešačky a ak je to možné tak ju sprevádzkovať,

aby bola funkčná

Po prednesení návrhu na uznesenie Ing. Milan Dobrocký, starosta obce dal o návrhu hlasovať. Za uznesenie hlasovali všetci piati prítomní poslanci OZ. Na základe výsledkov hlasovania uznesenie bolo jednohlasne schválené. Na záver zasadnutia OZ starosta obce poďakoval prítomným poslancom OZ a zástupcom DHZ za účasť a zasadnutie OZ ukončil.

Ing. Milan Dobrocký

starosta obce

Overovatelia: Miroslav Martinský ...................

Peter Šatara ....................

Zapísala: p. Valéria Paľagová